Două luni mai târziu, cu o Kovesi în minus și o condamnare pentru Dragnea în plus, mă trezesc la 4.56. Cu o zi înainte, am luat legătura cu un grup de români expatriați. Am decis să mă alătur coloanei de mașini care venea la protest prin Deva-Sibiu-Pitești, ca să-ți arăt cine sunt oamenii care bat mii de kilometri ca să protesteze anti-PSD.

Încă de la finalul lui iunie, cam cu câteva zile înaintea marelui miting PSD , emigranții români au anunțat că vin să salveze țara de „ciuma roșie”. Unii dintre prieteni erau sceptici. Alții pur și simplu nu puteau să-și imagineze ce va fi până atunci, mai ales la ritmul în care actualii lideri politici ciopârțeau cadrul legislativ pe Justiție.

Pornim din Timișoara devreme, pe la 6 fără ceva. Deși planul inițial era să întâmpinăm marele puhoi dis de dimineață, la intrarea în țară, unul dintre organizatori ne anunță că nu sunt oameni prea mulți în Nădlac. Așadar, pe la 8 ne vedem cu Zoltan, la o ieșire de pe autostradă de lângă Arad.

Coloana de mașini în timp ce se deplasa spre București.

Zoltan are 63 de ani. A plecat în Paștele lui 1990 în Germania, că soția era săsoaică.

„Am studiat, pe banii statului, specializare tehnică. Asta pentru că aveam studii în România de specialitate, dar nu îmi erau echivalate. După un an și ceva de studiu, am găsit de lucru la un patron care simpatiza românii. Eram hausmeister, adică un fel de administrator al clădirii”, își amintește el.

Deși vine des în România, s-a enervat tare la momentul OUG13. După înființarea paginii de Facebook „Vocea Diasporei”, a devenit administrator. A început organizarea protestului, „care începea să se coacă cam de pe 5-6 iunie”, îmi povestește.

După ce facem cunoștință și primim un tricolor moca, o luăm la drum. La 8.30 oprim lângă intrarea pe A1 dinspre Timișoara, unde întâlnim un grup mare de concitadini. Printre ei e și Laurențiu, de la „Inițiativa Timișoara”. Așa au fost cu o seară înainte în fața Operei. Au așteptat o torță în memoria eroilor căzuți la Revoluție, dar torța n-a mai venit.

Cererile bănățenilor au rămas la fel:

„Nu sunt foarte diferite față de ceea ce solicită toată țara: demisia Guvernului, crearea premiselor favorabile declanșării alegerilor anticipate, iar de la viitorii guvernanți dorim revenirea la starea normală, cea de dinaintea momentului OUG13”, aflu de la Laurențiu.